ועדת הפנים ואיכות הסביבה, כנסת 18, פרוטוקול מספר 259, 2010-10-12 09:00

דוד אזולאי: בוקר טוב לכולם.

דוד אזולאי: אני פותח את דיוני ועדת הפנים והגנת הסביבה.

דוד אזולאי: על סדר-היום: אישור תקנות רישוי עסקים(הצגת הודעה על הגבלת מכירת משקה משכר) (הוראת שעה), התש"ע-2010.

דוד אזולאי: אני מבין שזאת תקנה של המשרד להגנת פנים.

דוד אזולאי: יואל, תציג בבקשה.

יואל הדר: כידוע, לפני מספר חודשים העברנו שני חוקים שעסקו בנושא של אלכוהול: חוק המאבק בתופעת השכרות, והשני, תיקון לחוק רישוי עסקים.

יואל הדר: במסגרת החקיקה הזאת יש דברים שנשארו פתוחים.

יואל הדר: בין היתר, הנושא של תוויות אזהרה על בקבוקים שבו אנחנו מחכים לזימון של הוועדה.

יואל הדר: יש לנו שתי תקנות, אחת של המשרד לביטחון פנים ואחת של משרד הבריאות, שעוסקות בנושא אזהרה בנושא אלכוהול.

יואל הדר: אני מניח שבתקופה הקרובה משרד הבריאות יביא את זה לשולחן הוועדה.

יואל הדר: אנחנו נשארנו עם התקנות לגבי השילוט, על-מנת שתי עסק ידעו בדיוק את האיסור שחל בחוק, לגבי איסור מכירת אלכוהול שיוצא מבתי העסק החל משעה 23:00 עד 06:00 בבוקר.

יואל הדר: לכן יש לנו בעצם שני נוסחים שמתאימים לכל אחד משני סוגי בתי עסק.

יואל הדר: לגבי מקומות שרק מוכרים החוצה יש את האיסור של מכירה מ-23:00 עד 06:00 בבוקר.

יואל הדר: לגבי המקומות שמותר להם, מאחר שמגישים אלכוהול במקום, מותר להם להגיש במקום אבל אסור להם למכור החוצה.

יואל הדר: לכן יש נוסח שונה לגביהם.

דוד אזולאי: מה זאת אומרת למכור החוצה?

יואל הדר: הכוונה שמישהו יקנה בקבוק וייקח אותו הביתה.

יואל הדר: אנחנו רוצים להבהיר שזה אסור.

יואל הדר: אין לו אפשרות להיות חלופה למקומות שבהם אסור למכור ולהוציא החוצה.

יואל הדר: זה בעצם נוסח התקנות אותו אנחנו מביאים היום.

יואל הדר: הנוסח הזה תואם, מבחינתנו, עם משרד המשפטים.

יואל הדר: הבנתי מדרורה שאפשר לעשות תיקון נוסח קל כדי להקל על העסקים.

יואל הדר: אנחנו מביאים את זה לאישור הוועדה.

יואל הדר: אני מקווה שיאכפו גם את נושא השילוט כדי שיהיה לנו נדבך נוסף בנושא של אלכוהול.

דוד אזולאי: הערות?

דרורה נחמני-רוט: אני ממשרד המשפטים מחלקת ייעוץ וחקיקה.

דרורה נחמני-רוט: בנוסח הקיים יש גם סעיף מדויק לפי חוק רישוי עסקים.

דרורה נחמני-רוט: מבחינתנו ניתן גם להסיר את הסעיף ורק לרשום "לפי חוק רישוי עסקים".

דרורה נחמני-רוט: זה יקל אולי על השילוט מפני שיש כל-כך הרבה שלטים במועדונים, כך שזה יקל על הכיתוב בתוך שלטים.

דרורה נחמני-רוט: לנו לא נראה שיש צורך בסעיף המדויק.

דרורה נחמני-רוט: במקום שבו מצוין מספר הסעיף אפשר להסיר אותו והסתפק רק "לפי חוק רישוי עסקים" ללא ציון הסעיף לסעיף.

דוד אזולאי: את מדברת על סעיף 1?

יואל הדר: כן, בתוספת.

דרורה נחמני רוט: לדעתנו רק מספר הסעיף מיותר וזאת בשתי החלופות.

יואל הדר: אם זה מקובל על הוועדה, אנחנו מסכימים.

דוד אזולאי: אם משרד המשפטים מסכים, אין בעיה.

איתן גורני: אני מהרשות הלאומית למלחמה בסמים.

איתן גורני: אני רוצה להצטרף לדברים של יואל ודרורה.

איתן גורני: רק ביום חמישי הייתי במבצע שבו נכנסו לכזאת פיצוציה וראיתי את שפעת השלטים שנמצאים כבר היום.

איתן גורני: אפשר לחשוב שמי שנכנס לתוך אותם מקומות באמת בודק את הסעיפים.

איתן גורני: לכן גם אני חושב שמספיק לכתוב שלפי חוק רישוי עסקים אסור כך וכך בשתי הוורסיות.

חני יערי: אני מייצגת את איגוד חברות הנפט.

חני יערי: אנחנו מבקשים לשקול להוריד את כל הרישה של הסעיף.

חני יערי: כלומר, שהשילוט יתחיל מ"בעסק זה", מטעמים שכבר הוזכרו פה.

חני יערי: יש כבר לא מעט שילוטים בחנויות.

חני יערי: נוצר איזה עומס והמסר שצריך להיות כלפי מי שנכנס שבעסק הזה זה אסור.

חני יערי: זה גם יוצר האחדה לשילוטים קיימים שמתחילים במילים "בעסק זה".

חני יערי: אנחנו חושבים שזה מיותר וזה גם מעמיס את העיניים.

חני יערי: השורה התחתונה היא שכשהלקוח נכנס הוא יידע שהאיסור קיים.

דוד אזולאי: לא הבנתי למה את מכוונת?

חני יערי: קודמיי אמרו שבהחלט מיותר לציין לפי איזה סעיף, אנחנו חושבים שצריך להתחיל את השלט באיסור עצמו, כלומר, "בעסק זה".

דוד אזולאי: את מתכוונת שהם יסתפקו בשלט: "בעסק זה אסורה מכירה, הגשה או הספקה של משקה משכר משעה איקס עד וואי".

חני יערי: כן.

דוד אזולאי: מה זה משנה אם יופיע הסעיף?

חני יערי: אנחנו סבורים שזאת העמסת יתר.

חני יערי: כמו שהזכירו קודמיי, בחנות יש כבר עכשיו לא מעטים שלטים.

חני יערי: ככל שיש יותר מילים בסופו של דבר האיסור פחות ברור.

חני יערי: אנחנו מכירים סיטואציות אחרות, למשל איסור על חניה, שמרוב הוראות השורה התחתונה אינה ברורה.

חני יערי: אנחנו מבקשים שהאיסור יהיה פשוט וברור.

חני יערי: לנו זה גם יותר קל מול הלקוחות.

חני יערי: זה מייצר גם פחות וכחנות עם הלקוחות.

חני יערי: מי שרוצה יברר מה המקור לאותו איסור.

חני יערי: אני מבינה שהמועד לתליית השלטים חלף ועבר.

חני יערי: בינתיים השלטים כבר נתלו.

חני יערי: חשבנו שזה יהיה ברוח שילוטים קיימים שמתחילים במילים "בעסק זה", כבר תלינו את השלטים.

חני יערי: אנחנו פונים לוועדה לשקול האחדה של השילוטים.

חני יערי: כיום נוצר מצב שבעסקים יש מספר רב של שלטים.

חני יערי: לקוח נכנס ורואה 3-4 שלטים.

חני יערי: בסופו של דבר אנחנו צריכים להבהיר ללקוח מה מותר ומה אסור.

חני יערי: ההעמסה הזאת יוצרת בלבול.

דוד אזולאי: את מדברת על השלט הזה בלבד או על כלל השלטים שנמצאים בעסק?

חני יערי: אנחנו חושבים שצריך לאחד את כל השילוטים שעוסקים באלכוהול.

דוד אזולאי: אני מקבל שצריכה להיות אחידות בשילוט הזה.

דוד אזולאי: היות והגורמים שנמצאים כרגע בדיון הזה נוגעים אך ורק לנושא הזה, צריך לחשוב על הנושא ולהפנות אותו למשרדי הממשלה.

דוד אזולאי: לא יכול להיות שבעסק אחד יימצאו 3-4 סוגי שלטים.

דוד אזולאי: זה מדבר על איסור מכירת אלכוהול, השני מגיל 18 והשלישי על הסיגריות וכדומה.

דוד אזולאי: בסופו של דבר הוא צריך חנות רק לשלטים.

דוד אזולאי: באיזה מקום הוא גם צריך להתפרנס.

חני יערי: שיהיה שלט "בעסק זה" ואחריו כל האיסורים.

דוד אזולאי: הבנתי.

דוד אזולאי: אשר, אני מפנה אליך את הנושא כמנהל מחלקת רישוי עסקים  במשרד הפנים.

דוד אזולאי: הייתי מציע שתיקח את הנושא הזה על עצמך.

דוד אזולאי: צריך את האישור של הוועדה נשמח מאוד.

דוד אזולאי: זאת הערה במקומה, צריך לאמץ אותה וליצור אחידות של השלטים שנמצאים באותם מקומות.

דוד אזולאי: לגבי פירט הסעיף, אני לא רואה שזה כל-כך מפריע.

דוד אזולאי: בסוף השלט כתוב על-פי סעיף זה וזה.

חני יערי: זה לא בסוף אלא בהתחלה.

דוד אזולאי: אני מאמין שאם יכתבו את זה בסוף ההוראה - - -

חני יערי: נוצר מצב כאילו יש מדרג בין השילוטים.

חני יערי: חלק מהשילוטים מתחילים במילים "בעסק זה" וחלק מהשילוטים מדברים "לפי חוק זה חזה".

חני יערי: כאילו שיש - - -

דוד אזולאי: אני מסכים איתך, הערה במקומה.

חני יערי: כאילו ששלט אחד זה לפי שיקול דעת בית העסק ושילוט אחר נובע מהוראת חוק.

חני יערי: צריכה להיות האחדה כי הרי כולם נובעים בסופו של דבר מחקיקה קיימת ולא משיקול של בית העסק.

דוד אזולאי: לכן הפניתי את העניין למשרד הפנים.

דוד אזולאי: אני מבקש שתעקבו אחרי הנושא הזה.

דוד אזולאי: אני מאמין שזה יתבצע.

דוד אזולאי: אם זה לא יתבצע, תוציאו לנו מכתב ואנחנו נדרוש את זה.

דוד אזולאי: אני מאמין שכרגע זאת פנייה של הוועדה והיא תתבצע.

דוד אזולאי: אשר, אני לא מגביל את זה בזמן אבל זאת הערה חשובה שצריך ליישם אותה.

גרנר: יש פה שתי נקודות שונות.

גרנר: היא דיברה על איחוד השילוט ואנחנו נטפל בזה.

גרנר: לגבי מה שצריך להיות בשלט, כפי שהציעו המשרד לביטחון פנים ומשרד המשפטים, אכן אין מניעה לא לרשום את הסעיף.

גרנר: למה?

גרנר: התנאים שכל בעל עסק מקבל נגזרים על-פי חוק רישוי עסקים.

גרנר: בתנאים כתוב שיש לפעול על-פי סעיף זה וזה.

גרנר: אם בעל העסק יידרש על פי מה הוא שם את השילוט, הוא יידע להפנות.

דוד אזולאי: אפשר לוותר על הרישה.

גרנר: בדיוק.

דוד אזולאי: אפשר לוותר על סעיף 2א(1)(1) לחוק רישוי עסקים.

דרורה נחמני-רוט: אני מציעה כשפרה.

דרורה נחמני-רוט: לפי חוק רישוי עסקים זה צריך להישאר אבל "התשכ"ט-1968" יכול להימחק והסעיף יכול להימחק.

דוד אזולאי: זה נשמע לי הגיוני ואז אנחנו לא נכנסים לכל פרטי הסעיפים אלא "על פי חוק רישוי עסקים, בעסק זה אסורה" וכן הלאה.

דוד אזולאי: אני חושב שבכך ענינו גם על הדרישה של משרדי הממשלה וגם על הדרישה של בעלי העסקים.

יואל הדר: זה צריך להיות "לפי חוק" ולא "על-פי חוק".

נמרוד הגלילי: אני מאיגוד לשכות המסחר.

נמרוד הגלילי: הייתי רוצה להצטרף לבקשה לאיחוד השלטים.

נמרוד הגלילי: היום בעסקים שמבצעים מכירות יש סדר גודל של 8-9 שלטים לפחות.

נמרוד הגלילי: אני לא אמנה את כולם אבל יש לא מעט.

נמרוד הגלילי: עכשיו באלכוהול יהיו שני שלטים.

נמרוד הגלילי: אולי לפחות אפשר לאחד את השלטים של איסור מכירה למי שטרם מלאו לו 18 וגם לגבי השעות.

דוד אזולאי: את זה סיכמנו ואני חושב שהדברים ברורים.

יואל הדר: אדוני, מאחר ויש כל-כך הרבה הצעות לתיקון, שיציעו לנו הצעות אופרטיביות ואנחנו מוכנים לבחון אותן.

דוד אזולאי: אני מקבל את זה.

דוד אזולאי: אין חכם כבעל ניסיון ואתם בעלי העסקים מכירים טוב את העסקים שלכם.

דוד אזולאי: יש פה הצעה של המשרד לביטחון פנים.

דוד אזולאי: תגישו לאשר גרנר הצעה שלכם כתובה ותגידו שזה מה שנראה לכם.

דוד אזולאי: הם יבדקו, אם זה עונה על כל הכללים וזה נשמע ונראה, אפשר להעביר את זה.

יואל הדר: אני מציע שגם הם יחשבו על זה כי יש סוגים שונים של עסקים.

יואל הדר: יש עסקים גדולים שיכולים להרשות לעצמם שלטים אלקטרונים ויש עסקים קטנים שאין להם הרבה מקום בקירות.

יואל הדר: לכן אפשר לחשוב על חלופות שונות.

יואל הדר: אפשר להציע גם חלופות כדי שזה יהיה ישים.

חני יערי: כפי שאמרתי, אנחנו כבר תלינו את השלטים כי הגיע המועד.

חני יערי: לא ידענו איך לנסח את השלט ולכן עשינו את זה בהתאם לנוסח הנוהג  לגבי שלטים אחרים.

חני יערי: השלטים האחרים מתחילים  במילים "בעסק זה".

חני יערי: זה שמוסיפים ברישה הפניה לאיזה מקור חקיקתי, אנחנו חושבים שזה משהו יוצא דופן לגבי השילוט הזה.

חני יערי: אם הולכים לקראת הצבת אלטרנטיבה לבתי עסק ולאחד שלטים, שלא יווצר מצב שנצטרך לשנות את השלטים פעמיים.

חני יערי: פעם אחת, אם אתם לא מורידים את כל הרישה של הסעיף כי אצלנו השלטים מתחילים במילים "בעסק זה".

חני יערי: ראינו שזה ברור ולא נוצרה וכחנות עם הלקוחות.

חני יערי: אחרי זה נוכל לעשות האחדה ונעשה עוד פעם החלפה של השלטים.

חני יערי: אולי צריך איזו תקופת ביניים.

דוד אזולאי: התקנות ייכנסו לתוקף מתאריך מסוים ועד אז השילוט האחיד יהיה מוכן.

דוד אזולאי: בינתיים יוכלו להשתמש במה שיש.

יואל הדר: יש הרבה חנויות וסופרמרקטים ששמו שלט על נייר לגבי השעות ובשלב זה זה ענה על החוק כי לא יצרנו את התקנה.

יואל הדר: בהחלט, אפשר לתת להן זמן, אפשר לתת להם.

דוד אזולאי: אז אני אומר שהתקנות ייכנסו לתוקפן בעוד 30 יום או 45 יום.

דוד אזולאי: בינתיים יש שילוט.

דוד אזולאי: אשר, זה בסדר?

חני יערי: אבל עד אז צריכה להיות החלטה לגבי ההאחדה כדי שלא נעשה פעמיים.

דוד אזולאי: עד ההאחדה מה שיש יש.

דוד אזולאי: בעוד 45 יום תהיה האחדה ואז התקנות האלה יהיו בתוקף.

יואל הדר: לא, אדוני, זאת לא ההחלטה.

יואל הדר: ההאחדה לא תהיה תוך 45 יום כי אנחנו צריכים להביא את זה לכנסת.

יואל הדר: זה שינוי תקנות.

קרנר: זה גם משרד הבריאות.

יואל הדר: אם אדוני אומר שהנוסח הזה ייכנס בעוד 30 יום, זה בסדר וזאת כדי לאפשר להם להתארגן לנוסח הזה ולדרישות השילוט.

יואל הדר: ההאחדה צריכה להיות בדיון נפרד כי זה יהיה מורכב.

דרורי שפירא: למשל, פה יש שני סוגי עסקים.

דרורי שפירא: בשלטים אחרים אין שני סוגים עסקים.

דרורי שפירא: זה מאוד מורכב וזה משהו שצריך לבחון אותו עם משרד הבריאות ועם הגורמים שעוסקים בחוק העונשין.

דוד אזולאי: קיבלתי.

חני יערי: אולי בחלק מהמקומות תלו שלטים מנייר אבל יש בתי עסק ששמו שלטים – זה לא משהו פרוביזורי.

חני יערי: זה נתלה לפי ההנחיות, לפי התאמה - - -

יואל הדר: אבל גם חברות הנפט לא שמו את זה על לוח מפלטיניום.

יואל הדר: הם שמו את זה בחומר - - -

גרנר: אני לא חושב שזאת המהות, תסלחי לי.

גרנר: אני לא חושב שזאת המהות העיקרית של אותו עסק, שהוא לא יעמוד בהנחיות.

גרנר: אני לא חושב שזה הדבר העיקרי.

דוד אזולאי: התקנות הללו ייכנסו לתוקף תוך 30 יום.

דוד אזולאי: לגבי השילוט האחיד גם נגביל את זה בזמן.

דוד אזולאי: אני מבקש שבתוך 3 חודשים תהיה הצעה לשילוט אחיד.

גרנר: מקובל.

חני יערי: הבנתי עומדת להיות תקנה בקשר לאזהרות בריאותיות אז כך שאולי ההאחדה תתייחס לכלל האיסורים.

דרורה נחמני-רוט: זה עוד לא התקבל בכנסת, אי-אפשר להכניס את זה.

חני יערי: אז אנחנו מדברים על החלפה שלישית של השילוטים.

חני יערי: זה התקבל בחוק אבל עדיין אין תקנות.

חני יערי: זאת אומרת שנימצא פה בהחלפה שלישית.

דוד אזולאי: תקנות הבריאות עדיין לא הגיעו לדיון ואף אחד לא יודע מה התקבל ואיך התקבל.

דוד אזולאי: לכן אני לא רוצה כרגע להקדים את המאוחר ולהתחיל לדון בזה עכשיו.

דוד אזולאי: יש כרגע הצעה ואני חושב שההצעה הזאת מקובלת.

דוד אזולאי: אם יש לכם הצעות, תגישו אותם למשרד הפנים על-מנת שיבדוק וינסה לתאם איתכם את הדברים.

דוד אזולאי: עוד הערות?

נעמי הימיין-ריש: אני מסוכנות לעסקים קטנים ובינוניים במשרד התמ"ת.

נעמי הימיין-ריש: אני רוצה להציע להכניס שתי הגמשות בלשון התקנה כדי לסייע לעסקים קטנים ובינוניים להכניס את העניין הזה לבתי העסק שלהם.

נעמי הימיין-ריש: אני מתייחסת לעניין המידות.

נעמי הימיין-ריש: אם אפשר ליצור גמישות במידות השלט כדי שאם לבעל עסק יש מקום של 30 סנטימטר בין המדפים שלו להכניס את השלט, הוא יוכל אולי לעשות אותו יותר ארוך ולשמור על השטח הכולל של השלט וכך הוא יוכל להתאים אותו לבית העסק שלו.

נעמי הימיין-ריש: שנית, בסעיף 1.6 לגבי התאורה, אם אפשר לשנות את זה לכך שהשלט יוצב במקום מואר ולא להציב תאורה נפרדת לשלט.

דוד אזולאי: לפי מה שאני מבין, לא המציאו פה את מידות השלט.

דוד אזולאי: אני רואה שזה בתקנות העונשין (הצגת הודעה) תשנ"ג-1993.

דוד אזולאי: הדברים מאוד מפורטים ואין פה שום חידוש, מה שהיה הוא מה שנשאר.

נעמי הימיין-ריש: אין אפשרות להכניס גמישויות?

דוד אזולאי: איזה גמישויות?

דוד אזולאי: אני לא יודע אם זה המקום והזמן לשנות את הדברים האלה.

דוד אזולאי: זה לא המקום, לא נראה לי.

דוד אזולאי: אני חושב שיש פה דברים שהם מקובעים הרבה זמן והם עובדים.

דרורה נחמני-רוט: כתוב סמוך לשלט.

יואל הדר: לא לכל שלט יש תאורה נפרדת.

יואל הדר: השלט לא צריך להיות מואר באופן מיוחד.

דוד אזולאי: אני מציע שנקרא את כל התקנה.

יואל הדר: "תקנות רישוי עסקים (הצגת הודעה על הגבלת מכירת משקה משכר)(הוראת שעה), התש"ע-2010.

יואל הדר: בתוקף סמכותי לפי סעיף 2(ג)(1) לחוק רישוי עסקים התשכ"ח-1968 (להלן – החוק), בהתייעצות עם שר הפנים ובאישור ועדת הפנים והגנת הסביבה של הכנסת אני מתקין תקנות אלה:     בהודעה כאמור בסעיף 2(ג)(1) לחוק יתקיימו כל אלה     היא תהיה בשט שמידותיו 40 X 50 ס"מ (להלן – השלט) השלט יהיה עשוי חומר קשיח, למעט קרטון; רקע השלט יהיה לבן והאותיות בצבע שחור; גודל האותיות בהודעה יהיה 2.5 X 2.5 ס"מ לפחות ונוסחה יהיה: לעניין עסק שחל עליו סעיף 1(א1)(1) לחוק – כמפורט בתוספת הראשונה; לעניין עסק שחל עליו הפטור שבסעיף 2(א1)(2)(א) לחוק – כמפורט בתוספת השניה; השלט ייקבע בגובה שלא יפחת מ-1.90 מטרים ולא יעלה על 2.20 מטרים מן הרצפה; סמוך לשלט יותקן אמצעי תאורה שיאיר את תוכן ההודעה שבשלט.

יואל הדר: תוקפן של תקנות אלה עד יום י"ג בניסן התשע"ג (24 במרס 2013).

יואל הדר: תחילתן של תקנות אלו, 30 ימים מיום פרסומן.

יואל הדר: "     אני עובר לתוספת הראשונה, תקנה 1(4)(א)     "לפי חוק רישוי עסקים, בעסק זה אסורה מכירה, הגשה או הספקה של משקה משכר מהשעה 23:00 עד השעה 06:00 למחרת.

יואל הדר: "     "תוספת שניה (תקנה 1(4)(ב)     הודעה בדבר הגבלת מכירה הגשה הספקה של משקה משכר תהיה כדלקמן:     לפי חוק רישוי עסקים, בין השעות 23:00 עד השעה 06:00 למחרת, מותרת בעסק זה מכירה, הגשה או הספקה של משקה משכר לצורך שתייה במקום העסק בלבד".

דוד אזולאי: תודה.

דוד אזולאי: אני מעמיד להצבעה את התקנות שקראנו זה עתה.

דוד אזולאי: מי בעד?

דוד אזולאי: מי נגד?

דוד אזולאי: הצבעה     בעד – רוב נגד – אין נמנעים אין         אין מתנגדים, אין נמנעים.

דוד אזולאי: לפיכך הצעת התקנות לרישוי עסקים (הצגת הודעה על הגבלת מכירת משקה משכר)(הוראת שעה), התש"ע-2010, עברה ונכנסת לתוקף תוך 30 יום מיום הפרסום ברשומות.

דוד אזולאי: תודה רבה לכולם, הישיבה נעולה.